  Туспуктэм: Руслан Нуриахметов Наталия Сильвестрова «Творческие люди» федерал ӵектос улсын Удмуртиысь куинь ӵектосъёс грант утӥзы. Калык творчество, искусство удысъёсъя, музей но лыдӟиськонни ужъёсъя творческой ӵектосъёслы юрттон вылысь вожвылъяськонэз Россиысь лулчеберетъя фонд «Культура» йӧскалык ӵектос улсын ортчытӥз. Со сярысь элькунысь тӧролэн но кивалтэтлэн пресс-службазы ивортӥз. « Милям куинь вормисьмы. Со Глазкарысь, Юкаменск но Вотка ёросъёсысь ӵектосъёс. Оглом соос куинь миллион манет утӥзы » Александр Бречалов, Удмуртилэн тӧроез «Народное творчество» ӧрын Юкаменск ёросысь «Звуки прошлого. Мужские голоса» ӵектос вормиз. Со бесерманъёслэсь лулчеберетсэс вӧлмытон ужез азьланьтон луэ. Со воргоронъёслэсь бесерман калык ансамбльзэс кылдытонлы, бызэн (волынка) – бесерман крезьгуро инструментэн – шудон амалъёслы дышетонлы, бесерманъёслэсь крезьугро фондзэс кылдытонлы сӥземын. Ӵектос улсын калык крезьгуро инструментъёсын но бызэн шудисьёслэн «Звуки прошлого» улоскуспо фестивальзы радъяськоз. «Библиотечное дело» ӧрын Вотка ёросысь «Созвездие талантов: литературная карта Воткинского района» ӵектос вормисе потӥз. Со вордскем шаерлэсь кылёссэ эскеронэ нылпиосты но егитъёсты кысконэ ӧръмын. Лыдӟиськоннилэн юртаз электрон ресурс лэсьтыны малпало, интерактивной стендъёсысь QR-кодъёс виртуал картае вуттозы, отчы библиотекарьёс но волонтёръёс Вотка ёросысь гожъяськисьёс сярысь ивортодэт люкалозы. Кагаз книгаосты бырйись лыдӟисьёс понна «Созвездие талантов: литературная катра Воткинского района» библиографической бичет поттозы. «Хореографическое искусство» ӧрын Глазкарысь туала эктонъя «РаZкрутъ!Ка!» ӵектос вормиз. Со улсын туала эктонъя вить нуналъем дышетон фестиваль ортчоз. Отчы сизьым экспертъёслэн кивалтэмзы улсын лаборатори, мастер-классъёс, лекциос, эктон спектакльёсты возьматон пыроз. Оглом вожвылъяськонын Россиысь 116 ӵектос вормиз. Тодэ вайытом, Удмуртиысь 41 ӵектосъёс Азьмуртлэн лулчеберет кичӧлтонъёсъя фондэзлэн вожвылъяськоназ вормизы. Тегъёс: ӵектос грантъёс вожвылъяськон Удмуртия Лулчеберет  